El comerç centra els dos projectes nous que Gandia presenta a les ajudes europees Next Generation
20 octubre 2021

## El comerç centra els dos projectes nous que Gandia presenta a les ajudes europees Next Generation20 octubre 2021Última actualització: 20 octubre 2021

![](../gestion/img/586f84dbfb2743ee66f3e6ef7838827b5a1e0eef04b8225d6e0124ed33d1d551.jpg)  
  

El **regidor de Turisme i Projectes europeus, Vicent Mascarell,** i **l’edil de Polítiques Econòmiques i Comerç, Ferran Martínez**, es van reunir dilluns passat amb els representants de les associacions de comerciants i hostalers per tal d’informar-los dels dos nous projectes relacionats amb le seu sector presentats als Next Generation, unes ajudes importants que incorpora la UE per a eixir de la pandèmia més forts, més renovats, introduint la digitalització en tots els sectors.

        Així, els projectes fan relació al comerç i al reforçament de l’activitat comercial en zones turístiques. A grans trets, els dos objectius fonamentals són, d’una banda, millorar els equipaments i les infraestructures del centre de la ciutat i de la Platja, com ara la instal·lació de mobiliari urbà i contenidors intel·ligents, la finalització i adequació de l’entorn urbà de l’Ajuntament... D’altra banda, la creació de ferramentes que serviran per tal d’avançar en la transformació digital comercial. També s’hi contempla la creació de 2 potents webs: per al comerç de la platja, dins de visitgandia, per als comerços del CH-Raval-Prado i una web que faria un servei addicional com a plataforma d’informació sobre immobles buits per a captar inversions...

        _“En definitiva, accions que permeten avançar en millorar l’entorn i les infraestructures comercials del centre i de la platja, així com impulsar la transformació digital del sector”,_ ha explicat Martínez.

L’Ajuntament de Gandia continua treballant per a presentar els millors projectes al Next Generation. De fet, serà una de les poques ciutats valencianes que participaran en aquesta convocatòria d’ajudes al comerç 2021.  _“El comerç com un valor afegit; Gandia és una ciutat comercial per excel·lència i, per tant, representa una magnífica oportunitat per a incentivar la modernització i incorporar-se a un món cada vegada més globalitzat amb reptes que necessiten de la modernitat, la innovació i la intel·ligència per a eixir millors i més forts. Tenim esperances i esperem que el projecte que es presenta  complisca els requisits i poder accedir a unes ajudes que beneficiaran el sector en particular i la ciutadania en general”,_ ha expressat Mascarell.

Cal recordar, que aquests dos nous projectes es sumen al ja presentat Pla de Sostenibilitat Turística 2022-2024 i que opta a una subvenció de 5 milions d’euros dels fons europeus Next Generation. S’hi actuarà sobre 3 eixos fonamentals: Convertir les vies no motoritzades a l’enllaç Gandia-Platja en un passeig agradable de tres quilòmetres d’espais verds;  posar en valor els Béns d’Interés Cultural amb el reforç de l’accessibilitat al Castell de Bairén i amb la gran aposta de la Cova del Parpalló a través d’un centre d’interpretació que pose en valor el producte turístic... I, per últim, la digitalització i la innovació dels productes turístics de la nostra ciutat amb noves aplicacions i ajudes al sector per a incorporar la innovació en el quefer diari.